SK Úradný vestník Európskej únie C 309/91

Stanovisko Európskeho hospodárskeho a sociálneho výboru na tému „Budúcnosť politiky severnej dimenzie“

(2006/C 309/19)

V súvislosti s činnosťou nadchádzajúceho fínskeho predsedníctva Európskej únie požiadala J.E. pani Mari Kiviniemi, ministerka pre zahraničný obchod a rozvoj Fínska listom zo 17. novembra 2005 Európsky hospodársky a sociálny výbor, aby vypracoval stanovisko na tému „Budúcnosť politiky severnej dimenzie“.

Odborná sekcia pre vonkajšie vzťahy, poverená prípravou návrhu stanoviska výboru na túto tému, prijala svoje stanovisko 1. júna 2005. Spravodajcom bol pán Hamro-Drotz.

Európsky hospodársky a sociálny výbor prijal na svojom 428. plenárnom zasadnutí 5. a 6. júla 2006 (schôdza z 5. júla) 162 hlasmi za, pričom sa 5 členovia hlasovania zdržali, nasledujúce stanovisko:

Zhrnutie

— Na stretnutí v novembri 2005 ministri krajín severnej dimenzie (EÚ, Island, Nórsko a Rusko) odsúhlasili usmernenia k pokračovaniu politiky severnej dimenzie, ktoré mali slúžiť ako základ pre vypracovanie spoločnej politiky s účinnosťou od roku 2007.

— Fínsko ako krajina, ktorá má prevziať predsedníctvo EÚ v druhom polroku 2006, požiadalo EHSV o vypracovanie prieskumného stanoviska o možnostiach posilnenia politiky severnej dimenzie a lepšieho zapojenia občianskej spoločnosti do tejto politiky.

— EHSV podporuje usmernenia a žiada Fínsko ako predsedajúcu krajinu, aby presadilo prijatie tejto novej politiky.

— EHSV navrhuje nasledujúce prioritné oblasti: — jestvujúce projekty spolupráce v oblasti životného prostredia a národného zdravia; — infraštruktúra, doprava a logistika; — energetika a príslušné otázky bezpečnosti; — posilnenie postavenia občianskej spoločnosti a sietí spolupráce občianskej spoločnosti a zlepšenie informovanie verejnosti;

— v súvislosti s predchádzajúcim bodom je potrebné upriamiť pozornosť na vytvorenie konštruktívnych a otvorených vzťahov s občianskou spoločnosťou v Rusku a účinný sociálny dialóg. Ďalej je potrebné podporovať cezhraničné siete občianskej spoločnosti a napredovať v úsilí informovať verejnosť;

— EHSV zdôrazňuje potrebu adekvátneho financovania projektov severnej dimenzie a súvisiaceho postupu podávania žiadostí o projekty, ktorý je jasný rýchly a jednoduchý;

— EHSV navrhuje, aby sa vytvoril účinný spoločný mechanizmus pre správu severnej dimenzie a aby sa rozhodlo o tom, kde sa bude nachádzať jej riadiace stredisko. Ďalej navrhuje, aby jestvujúce regionálne orgány predstavovali prirodzený základ pre správu severnej dimenzie;

— EHSV navrhuje, aby bola občianska spoločnosť zapojená ako konzultačný subjekt do formálneho mechanizmu správy severnej dimenzie, ako to bolo v barcelonskom procese pre oblasť Stredozemia. EHSV je pripravený aktívne prispieť k podobnému usporiadaniu.

1. Situácia

V novembri 2005 sa uskutočnilo stretnutie ministrov členských štátov EÚ a partnerských krajín severnej dimenzie (Islandu, Nórska a Ruska) na ktorom sa dohodli nové usmernenia k pokračovaniu politiky severnej dimenzie počnúc rokom 2007 (Guidelines for the development of a political declaration and policy framework document (1)).

Účastníci politiky severnej dimenzie zriadili spoločnú riadiacu skupinu pre prípravné práce v súlade s týmito usmerneniami. Na jeseň roku 2006 účastníci rozhodnú o pokračovaní projektu severnej dimenzie na základe výsledkov tejto práce.

Ako ďalšia krajina, ktorá bude v druhej polovici roku 2006 predsedať EÚ, požiadalo Fínsko v novembri 2005 EHSV s poukázaním na jeho predchádzajúce príspevky k politike severnej dimenzie o predloženie prieskumného stanoviska o budúcnosti tejto politiky. Fínsko požiadalo, aby stanovisko obsahovalo názory a odporúčania predovšetkým k tomu, ako by sa táto politika mala počnúc rokom 2007 posilniť a ako by sa mohlo zlepšiť zapájanie občianskej spoločnosti do politiky a zdokonaliť jej uplatňovanie.

Stručná informácia o politike severnej dimenzie a predchádzajúcich príspevkoch EHSV je uvedená v prílohe.

2. Odporúčania EHSV pre vytváranie politiky severnej dimenzie

EHSV vydal v júli 2005 stanovisko k rozvoju vzťahov EÚ a Ruska (2) a v septembri 2005 stanovisko o budúcnosti politiky severnej dimenzie (3). Závery a odporúčania uvedené v týchto dokumentoch zostávajú aktuálne a významné aj keď sa tu opakovane neuvádzajú. Predkladané stanovisko spomenuté stanoviská dopĺňa a odvolá sa na ne aj v novom stanovisku pri odporúčaniach, ktoré sa budú predkladať účastníkom politiky severnej dimenzie.

Ako súčasť prípravných prác predkladaného stanoviska EHSV uskutočnil prieskumnú pracovnú cestu do Petrohradu, aby si vypočul názory miestnych zainteresovaných strán o budúcnosti politiky severnej dimenzie. Účastníci z Nórska a Islandu boli vypočutí prostredníctvom kontaktov EHSV a EHP.

2.1 EHSV podporuje regionálnu spoluprácu v súlade s výraznou spoločnou politikou EÚ, Islandu, Nórska a Ruska v oblasti severnej dimenzie

Severná Európa sa stáva stále dôležitejšou na európskej i celosvetovej úrovni, napríklad pokiaľ ide o jej energetické zdroje a problematiku environmentálnej a klimatickej politiky. Severná Európa potrebuje úzku mnohostrannú regionálnu spoluprácu, ktorá zahŕňa aj štáty, ktoré nie sú členmi EÚ. Súčasťou takej spolupráce sú dvojstranné vzťahy medzi krajinami regiónu a vzťahy EÚ s nečlenskými štátmi. Regionálna spolupráca môže pomôcť pri podpore stability, hospodárskeho rastu, blahobytu a trvalo udržateľného rozvoja v regióne a v Európe ako celku.

Je jasné, že politika severnej dimenzie potrebuje v Európskej únii a partnerských krajinách zviditeľnenie. V inštitúciách EÚ (a EHP), národných vládach i občianskej spoločnosti by sa mala pretvoriť na jednoznačne štruktúrovanú vyprofilovanú politiku.

EHSV žiada Fínsko, ako členský štát, ktorý prevezme predsedníctvo, aby počas svojho predsedníctva tejto problematike venovalo mimoriadnu pozornosť a snažilo sa o to, aby sa urobili rázne rozhodnutia a politické záväzky k dynamickej politike. S rozšírením EÚ pribudli nové členské štáty, ktoré sú vítanými novými zdrojmi pri vytváraní politiky severnej dimenzie. EHSV takisto podporuje navrhnuté usmernenia, podľa ktorých by sa politika severnej dimenzie stala stálou politikou.

EHSV podporuje posilnenie politiky severnej dimenzie ako spoločnej politiky EÚ, Islandu, Nórska a Ruska. Jej pevným základom by mali byť hlavné jestvujúce nástroje spolupráce. Politika severnej dimenzie by mala tvoriť regionálny rozmer štyroch spoločných oblastí EÚ a Ruska, pričom Island a Nórsko by boli súčasťou tohto nového celkového rámca v súlade s dohodou o EHP.

Na summite EÚ-Rusko v máji 2006 účastníci prehlásili, že zvažujú zahájenie rokovaní o novej dohode medzi EÚ a Ruskom. Poskytlo by to ďalšie príležitosti pre rozvoj regionálnej a cezhraničnej spolupráce založenej na dynamickej politike severnej dimenzie. Spoločná politika severnej dimenzie by poskytla rámec na vytvorenie stratégie pre pobaltskú oblasť s presvedčivejším základom, ktorú v súčasnosti pripravuje Európsky parlament.

EHSV s potešením zaznamenal, že poradný výbor EHP v júni 2006 prijal uznesenie a správu o budúcnosti politiky severnej dimenzie, ktoré boli vypracované v úzkej spolupráci s EHSV počas prípravy tohto stanoviska.

Myšlienka spoločného osvojovania si politiky severnej dimenzie je rozhodujúca a mala by sa od počiatku zdôrazňovať. Nečlenské partnerské krajiny severnej dimenzie by mali zohrávať plnohodnotnú úlohu a mala by sa im umožniť rovnocenná účasť na príprave, uplatňovaní a sledovaní politiky.

Vyžaduje si to silné mechanizmy, konkrétne: stály spoločný výbor na riadenie politiky severnej dimenzie, vhodný počet podriadených orgánov a efektívny orgán zodpovedný za výkonné funkcie. Účastníci by sa každoročne mali stretávať kvôli sledovaniu a usmerňovaniu spolupráce v rámci politiky severnej dimenzie.

Keďže činnosti v rámci politiky severnej dimenzie sú často miestne iniciatívy, je dôležité, aby prepojenie miestnej správy, regionálnej správy a národnej vlády a orgánov regionálnej spolupráce pri plánovaní a uplatňovaní politiky severnej dimenzie fungovalo účinne.

2.2 Prioritné oblasti, ktoré odporúča EHSV

EHSV zastáva názor, že doterajšie skúsenosti zo spolupráce v rozličných prioritných oblastiach politiky severnej dimenzie by mali slúžiť ako východisko pre budúcu politiku. Je potrebné vychádzať z kladných praktických skúseností nadobudnutých z partnerských projektov verejnej a súkromnej sféry.

2.2.1 Zvýšené zameranie na jestvujúce projekty spolupráce v oblasti životného prostredia a národného zdravia

Pokiaľ ide o ekologickú spoluprácu v rámci politiky severnej dimenzie, ktorá sa už rozbehla, hlavný dôraz by sa mal klásť na zastavenie znečisťovania vôd Baltského mora a Fínskeho zálivu, okamžité kroky na zníženie rizika znečistenia spôsobeného jadrovým odpadom na polostrove Kola, ako aj na podporu cezhraničných environmentálnych projektov spolupráce v regióne Pskova.

Hlavný záujem spolupráce v oblasti národného zdravia spočíva v boji proti nákazlivým chorobám, najmä HIV/AIDS.

EHSV vyzýva účastníkov politiky severnej dimenzie, aby sa týmto prioritným oblastiam viacej venovali v rámci jestvujúcich projektov partnerstva (Environmentálne partnerstvo Severnej dimenzie (NDEP) a projekt Vodokanal v Petrohrade, NDPHS). Bolo by potrebné podniknúť rozhodné kroky na posilnenie a rozšírenie týchto projektov a zaistiť, aby im EÚ venovala zvýšenú pozornosť.

2.2.2 Rozvoj regionálnej infraštruktúry, dopravy a logistiky: nevyhnutný predpoklad podpory podnikania, investovania a hospodárskeho rastu

Nevyhnutným predpokladom podnikania, potrebného investovania a hospodárskeho rastu v regióne severnej dimenzie je účinný systém dopravy a logistiky. Vyžaduje si dialóg v rámci politiky severnej dimenzie o tom, ako zlepšiť dopravu a logistiku v regióne tak, aby sa vytvorilo účinné prepojenie na uspokojenie potrieb rastúcej dopravy osôb a tovaru v severnej Európe. Spojené úsilie by sa malo venovať rozvoju pozemných, námorných a leteckých dopravných ciest a ich vzájomnému prepojeniu cez hranice štátov. Osobitnú pozornosť treba venovať bezpečnosti dopravy (napr. námornej) a spolupráci medzi pohraničnými orgánmi na zjednodušenie legálneho prechodu hraníc (colné odbavovanie, normy, hygienické požiadavky, udeľovanie víz atď.). Ďalej sa v rámci politiky severnej dimenzie treba snažiť nájsť účinné spôsoby prevencie všetkých druhov nezákonného prechodu hraníc (vrátane obchodu s ľuďmi, pašovania a nelegálneho prisťahovalectva).

V oblasti infraštruktúry, dopravy a logistiky je potrebný nový verejno-súkromný projekt spolupráce pri uplatňovaní politiky severnej dimenzie a EHSV navrhuje, aby zúčastnení urobili všetko preto, aby k takému projektu dospeli a zapojili sa doňho.

2.2.3 Podpora energetickej spolupráce a bezpečnosti

Rozšírenie EÚ a medzinárodné energetické trendy podčiarkujú dôležitosť zvýšenej spolupráce v severnej Európe v oblasti energetiky. EHSV vyzýva ku koordinácii regionálnej spolupráce a energetickému dialógu EÚ a Ruska na zlepšenie energetickej bezpečnosti a dostupnosti energetických dodávok. Výbor odporúča, aby sa v rámci novej politiky severnej dimenzie vytvorilo energetické partnerstvo zamerané na trvalo udržateľné využívanie jestvujúcich prírodných zdrojov, energetickú účinnosť, obnoviteľné zdroje energie a bezpečnosť a environmentálne aspekty energetickej dopravy.

Oblasť severnej dimenzie, ako región s rozsiahlymi zdrojmi energie, je dôležitá nielen pre samotné krajiny oblasti, ale značne pôsobí na EÚ ako celok. Vzhľadom na jej potenciálnu rozhodujúcu úlohu pri zabezpečovaní budúcich dodávok ropy a plynu do EÚ si táto oblasť zaslúži pozornosť všetkých členských štátov. Zvýšený záujem o severnú Európu v novej energetickej politike pre Európu poukazuje na význam novej politiky severnej dimenzie. Napokon, Komisia vo svojej novej zelenej knihe o energii (4) výslovne spomína Rusko a Nórsko ako dôležitých partnerov v možnej novej stálej zahraničnej energetickej politike EÚ.

Politika severnej dimenzie je dôležitým prvkom vo vyváženom rozvoji európskej energetickej infraštruktúry. V regióne severnej dimenzie budú potrebné značné investície na zabezpečenie dostatočnej úrovne energetických dodávok v budúcnosti, pokiaľ ide o infraštruktúru energetickej dopravy i využívanie zásob plynu nachádzajúcich sa v oblasti. Zvýšené investovanie znamená hospodársky rast, vrátane zvýšenia zamestnanosti a vyššej úrovne aktivity v tých odvetviach priemyslu, ktoré nesúvisia priamo s využívaním zdrojov nachádzajúcich sa v mori. Dôležité však je, aby bolo využívanie najmä rozsiahlych zdrojov ropy a plynu v regióne, založené na trvalo udržateľnom rozvoji, vysokej úrovni ekologických noriem a rešpektovaní želaní domáceho obyvateľstva.

Je potrebná koordinovaná sústava sledovania morských ekosystémov na severe, ktorá by mala byť súčasťou cezhraničnej spolupráce v rámci politiky severnej dimenzie. Dôležité je, aby využívanie zásob plynu a ropy prebiehalo v súlade s prijateľným rybolovom a zdravým morským prostredím. Treba zabezpečiť čo najväčšiu bezpečnosť námornej dopravy ropy a plynu v regióne severnej dimenzie. V budúcnosti sa s rastom prepravy skvapalneného zemného plynu bude táto potreba zvyšovať.

V tejto súvislosti je vítaný návrh nórskej vlády z marca 2006 na novú a lepšie koordinovanú sústavu sledovania morských ekosystémov severných oblastí. EHSV ďalej s uspokojením zaznamenáva uznesenie prijaté spoločným parlamentným výborom EHP v máji 2006 „Europe's High North: Energy and Environmental Issues“(Ďaleký sever Európy: problematika energetiky a životného prostredia), ktorého závery sú v súlade s postojmi uvedenými v predkladanom stanovisku.

EHSV by chcel zdôrazniť, že spolupráca v oblasti energetiky v regióne severnej dimenzie musí tiež venovať vážnu pozornosť energetickej doprave vo Fínskom zálive a Baltickom mori, ktorej objem rýchlo rastie, a to najmä v súvislosti s organizáciou a bezpečnosťou dopravy a minimalizáciou škôd na životnom prostredí.

2.2.4 Zameranie úsilia na občiansku spoločnosť, siete spolupráce a informovanie verejnosti

2.2.4.1 Posilnenie občianskej spoločnosti, všeobecných demokratických hodnôt, ľudských práv a otvoreného sociálneho dialógu

Predpokladom úspešnej spolupráce partnerov v politike severnej dimenzie je uplatňovanie všeobecných hodnôt vo všetkých partnerských krajinách severnej dimenzie. Demokratický pluralizmus, energická občianska spoločnosť, otvorený spoločenský dialóg a fungujúce trhové hospodárstvo sa navzájom dopĺňajú. Určité úsilie by sa malo vyvinúť na podporenie týchto aspektov, osobitne v Rusku, kde je potreba aktívne zapojiť občiansku spoločnosť a demokratické inštitúcie.

Vo svojom stanovisku o vzťahoch EÚ-Rusko z júla 2006 EHSV venoval vážnu pozornosť pretrvávajúcej situácii v Rusku vzhľadom na túto významnú problematiku. Výbor si všíma, že nové právne predpisy o organizáciách občianskej spoločnosti zjavne viedli k zhoršeniu situácie. Tento stav je potrebné zohľadniť pri budúcom uplatňovaní právnych predpisov. Keď ruské orgány začnú dôveryhodným spôsobom vytvárať politiky a postupy zamerané na budovanie konštruktívnych a otvorených vzťahov s aktérmi občianskej spoločnosti v krajine, úzka spolupráca s Ruskom pravdepodobne získa širokú podporu. Bolo by napríklad dôležité, aby sa občianska komora vytvorená v Rusku zmenila na dôveryhodný nástroj na posilnenie účinného sociálneho dialógu. Úsilie posilniť postavenie aktérov občianskej spoločnosti v Rusku by sa malo podporovať, aby sa zlepšila ich schopnosť zapojiť sa do konštruktívneho dialógu.

Snahy nájsť spôsob, ako pokročiť v tejto problematike, by mali pokračovať aj v kontexte regionálnej spolupráce v rámci politiky severnej dimenzie, ktorej sa Rusko zúčastňuje.

2.2.4.2 Podpora cezhraničných sietí spolupráce občianskej spoločnosti

Potrebné je aj úsilie o posilnenie účinného a otvoreného cezhraničného dialógu, s cieľom podporiť pokrok v oblastiach definovaných v predchádzajúcom bode. Aktéri občianskej spoločnosti v tomto zmysle nesú hlavnú zodpovednosť a zohrávajú významnú úlohu a je nevyhnutné, aby samotné skupiny občianskej spoločnosti presadzovali iniciatívy na posilnenie vzťahov a spolupráce vo svojich príslušných oblastiach pôsobnosti. Malo by sa zdôrazniť, že spoločné osvojenie si politiky severnej dimenzie nie je iba úlohou vlád, ale že to rovnako platí pre občiansku spoločnosť a aktérov občianskej spoločnosti v krajinách, v ktorých sa politika severnej dimenzie uplatňuje. Uspokojivá realizácia politiky severnej dimenzie sa môže v tejto oblasti dosiahnuť iba vtedy, ak budú aktéri občianskej spoločnosti do procesu aktívne zapájaní.

Rozhodne je v kontexte politiky severnej dimenzie potrebné podniknúť určité kroky na podporu vytvárania sietí dialógu a spolupráce medzi aktérmi občianskej spoločnosti v rozličných krajinách severnej dimenzie a ich regiónoch, napríklad v severozápadnom Rusku. Prioritou politiky musí byť cezhraničná medziľudská spolupráca. Treba sa usilovať o podporu mobility, rozvoja ľudských zdrojov, výmeny skúseností, overených postupov a informácií a vzájomného uznávania diplomov. Cezhraničná spolupráca by mala zahŕňať všetky zainteresované strany občianskej spoločnosti, vrátane podnikateľov, MSP a iné podniky, zamestnancov, mladých ľudí a študentov, žien, vedcov a kultúrne kruhy, členov menšín, ochrancov životného prostredia, poľnohospodárskych a lesníckych združení a spotrebiteľov. Cezhraničné aktivity by mali byť prispôsobené podpore praktických projektov a návrhov spoločných projektov zapájajúcich zainteresované strany občianskej spoločnosti. Musia existovať jednoduché postupy, ktoré by aktérom umožnili navrhovať spoločné projekty v rámci severnej dimenzie.

Cieľom rozvoja účinných tripartitných vzťahov a trhov práce vo všetkých oblastiach severnej dimenzie by malo byť dosiahnutie rovnováhy medzi spravodlivou súťažou podnikov a primeranými pracovnými podmienkami pre zamestnancov. Tripartitné vzťahy a trhy práce sú už dobre rozvinuté v mnohých krajinách a s nimi spojené znalosti a schopnosti by sa mali poskytnúť organizáciám v krajinách, v ktorých sú menej rozvinuté. Politika severnej dimenzie by bola vhodným rámcovým nástrojom na podnecovanie cezhraničných projektov v tejto oblasti. Sociálni partneri v každej krajine severnej dimenzie by sa mali snažiť zabezpečiť, aby legislatíva a iniciatívy zamerané na hospodárske a sociálne zmeny a zlepšenie zamestnávania zohľadňovali ich záujmy vyváženým spôsobom. Aby sa tak stalo, mali by byť zapojení do všetkých diskusií týkajúcich sa problematiky trhu práce.

2.2.4.3 Posilnenie úsilia o informovanie verejnosti

Verejné povedomie o politike severnej dimenzie je veľmi slabé. Vo všetkých krajinách, ako v EÚ, tak aj v nečlenských krajinách regiónu severnej dimenzie, sa o nej vie veľmi málo. Preto sa účastníci politiky severnej dimenzie snažia značne zlepšiť informovanosť a informačné kanály. Zodpovedajúce informovanie verejnosti o politike severnej dimenzie je neodmysliteľné, pretože prostredníctvom informovanosti je možné stimulovať široký záujem o politiku severnej dimenzie v občianskej spoločnosti a povzbudiť aktérov občianskej spoločnosti, aby sa jej zúčastňovali a prispievali k nej. Aktéri občianskej spoločnosti by mali byť zapájaní aj ako šíritelia informácií v spoločnosti a na to je potrebné zabezpečiť vzdelávanie a odbornú prípravu.

Je jasné, že v regióne severnej dimenzie je potrebné stredisko, ktoré uspokojí spomínané informačné potreby a postará sa o praktickú koordináciu sietí, kontaktov a financovania. Účastníci politiky severnej dimenzie by mali rozhodnúť o zriadení takéhoto strediska. EHSV navrhuje, aby sa kancelária Európskej komisie v Petrohrade, ktorá bola nedávno zatvorená, špeciálne na tento účel znova otvorila a aby sa jej všeobecným dohovorom udelili operačné funkcie spadajúce do rámca politiky severnej dimenzie. Bolo by potrebné preskúmať možnosť udeliť tieto funkcie sekretariátu jedného z regionálnych orgánov zmienených v bode 2.4.

2.2.5 Je potrebné venovať pozornosť vzťahom s Bieloruskom

V diskusiách o budúcom rozvoji politiky severnej dimenzie sa navrhovalo, že by mala nejakým spôsobom zahŕňať aj Bielorusko. Aj keď je to opodstatnené zo zemepisných dôvodov, súčasná politická situácia v krajine vylučuje možnosť oficiálnej spolupráce. EHSV však chce zdôrazniť, že spomenutá problematika, najmä v bode 2.2.4, má veľký význam aj pre Bielorusko.

Výbor zastáva názor, že túto problematiku je možné ovplyvňovať podporou kontaktov medzi aktérmi občianskej spoločnosti a ich možnými partnermi v Bielorusku. Samotný výbor má v úmysle pokračovať v upevňovaní takýchto vzťahov a navrhuje, aby sa činnosť v tomto smere podporovala aj v rámci politiky severnej dimenzie.

EHSV pripravuje samostatné stanovisko k vzťahom EÚ a Bieloruska.

2.3 Konzultovanie občianskej spoločnosti ako neodmysliteľný prvok mechanizmu spolupráce v rámci politiky severnej dimenzie – EHSV je pripravený poskytnúť svoje poznatky

V rámci politiky severnej dimenzie sa musí vytvoriť účinný konzultačný mechanizmus, aby kľúčoví aktéri občianskej spoločnosti mohli ovplyvňovať uplatňovanie a sledovanie politiky severnej dimenzie prostredníctvom svojich stanovísk, odporúčaní a odborných posudkov.

EHSV zastáva názor, že účinným riešením by bolo výročné stretnutie aktérov občianskej spoločnosti, podobné stretnutiam, ktoré sú už roky prvkom spolupráce v Stredozemí. Skúsenosti získané pri spolupráci v Stredozemí sú veľmi kladné a rovnako kladné sú skúsenosti s poradným výborom v rámci spolupráce EHP. Okrem toho by bolo vhodné vytvoriť poradný orgán občianskej spoločnosti podriadený riadiacemu výboru pre politiku severnej dimenzie v zmysle návrhu v bode 2.1.4, ktorý by sa mohol pravidelne zúčastňovať monitorovania politiky a pripravovať výročné stretnutia.

Takáto dohoda by umožnila orgánom zodpovedným za politiku severnej dimenzie ťažiť z príspevkov aktérov občianskej spoločnosti k uplatňovaniu politiky severnej dimenzie v hospodárskej a sociálnej oblasti.

EHSV už usporiadal dve konferencie, ktoré zblížili aktérov občianskej spoločnosti z krajín severnej dimenzie. Výbor roky posilňuje svoje styky s kľúčovými aktérmi občianskej spoločnosti vo všetkých krajinách severnej dimenzie, ktoré nie sú členmi EÚ. Má preto množstvo praktických skúseností zo spolupráce občianskej spoločnosti v regióne, z ktorých sa môže bezprostredne čerpať.

Preto je EHSV pripravený aktívne sa zúčastňovať na zapájaní aktérov občianskej spoločnosti do uplatňovania budúcej politiky severnej dimenzie. Zámerom výboru je zriadiť špeciálnu monitorovaciu skupinu a výbor by zohrával vedúcu úlohu pri organizovaní výročných stretnutí aktérov občianskej spoločnosti. Zároveň by vzal do úvahy jestvujúcu spoluprácu v rámci EHP. Účelom stretnutí by bolo stanoviť usmernenia pre uplatňovanie politiky severnej dimenzie, hlavne v oblastiach, ktoré majú dopady na fungovanie občianskej spoločnosti, najmä v oblastiach uvedených v bode 2.2.4. Výbor navrhuje začleniť toto usporiadanie do formálnych mechanizmov spolupráce v rámci politiky severnej dimenzie.

2.4 Regionálne orgány – prirodzený základ pre spravovanie politiky severnej dimenzie

EHSV podporuje myšlienku, že jestvujúci mechanizmus regionálnej spolupráce, predovšetkým Rada pobaltských štátov (CBSS), Barentsova euroarktická rada (BEAC), Severská rada ministrov (NMC) a Arktická rada, by mali zohrávať ústrednú úlohu pri uplatňovaní politiky severnej dimenzie. Bolo by potrebné podniknúť kroky na aktívnu podporu užšej koordinácie a spolupráce medzi týmito orgánmi ako aj medzi nimi a navrhovaným riadiacim výborom politiky severnej dimenzie spomenutý v bode 2.1, pretože tvoria prirodzený základ pre celkovú správu politiky severnej dimenzie.

Aktérom občianskej spoločnosti by tento rámec poskytol skutočnú príležitosť zúčastňovať sa na spolupráci v rámci politiky severnej dimenzie prostredníctvom príspevkov ich vlastných regionálnych sietí (napr. BASTUN za zamestnancov, BAC za podnikateľov, BCCA za obchodné komory a rôzne mimovládne organizácie) a spojení, ktoré tieto siete vytvorili s vyššie uvedenými organizáciami.

2.5 Dohody o financovaní činnosti v rámci politiky severnej dimenzie musia byť jednoznačné

Cieľom by malo byť praktické stanovenie prioritných oblastí formou verejno-súkromných partnerstiev politiky severnej dimenzie s jednoznačne definovanými partnermi, programami, časovými plánmi a rozpočtami.

Dokonca aj tam, kde v danej prioritnej oblasti partneri nie sú zatiaľ schopní uskutočniť partnerský projekt, mali by sa napríklad pokúsiť každoročne dohodnúť na čo najkonkrétnejších programoch alebo opatreniach a ich uplatňovaní a financovaní.

Pokiaľ ide o opatrenia navrhované a uplatňované aktérmi občianskej spoločnosti (pozri najmä bod 2.2.4), je nevyhnutné stanoviť postup financovania činností malého rozsahu, ktorého proces schvaľovania žiadostí bude čo najjednoduchší. Na poskytovanie poradenstva a usmerňovanie týkajúce sa podávania žiadostí bude potrebná technická podpora. Podobne je nevyhnuté, aby bol proces posudzovania a schvaľovania návrhov projektov rýchly a jednoduchý. Podľa názoru EHSV by si predstavitelia občianskej spoločnosti mohli takisto deliť zodpovednosti spojené s vykonávaním tohto postupu.

Nástroj európskeho susedstva a partnerstva (ENPI) by mal byť hlavným zdrojom financovania uvedených aktivít zo strany EÚ v rámci politiky severnej dimenzie. Primeraná časť fondov ENPI by sa mala vyčleniť na projekty a aktivity v rámci politiky severnej dimenzie a mali by byť poskytnuté adekvátne zdroje aj na spravovanie severnej dimenzie.

Financovanie zo strany Ruska a Nórska a mechanizmy financovania EHP sú potrebné na uplatnenie regionálnej a cezhraničnej spolupráce v regióne severnej dimenzie. Podobne budú naďalej nevyhnutne potrebné medzinárodné a národné zdroje financovania, ktoré sa už pri projektoch politiky severnej dimenzie využili (Európska banka pre obnovu a rozvoj, Európska investičná banka, Severská investičná banka atď.), aby sa zabezpečila zmysluplná a úspešná spoločná politika severnej dimenzie v budúcnosti.

Existuje potreba účinne šíriť v občianskej spoločnosti ľahko zrozumiteľné informácie o dostupnosti financovania, jeho zdrojoch a postupoch podávania žiadostí o financovanie navrhovaných projektov.

V Bruseli 5. júla 2006 Predsedníčka Európskeho hospodárskeho a sociálneho výboru Anne-Marie SIGMUND

(1) http://europa.eu.int/comm/external_relations/north_dim/doc/guidelines05.pdf

(2) Stanovisko EHSV na tému „Prínos občianskej spoločnosti k vzťahom medzi EÚ a Ruskom“, Ú. v. EÚ C 294, 25.11.2005, s. 33.

(3) Stanovisko EHSV na tému Severná dimenzia a jej akčný plán, Ú. v. EÚ C 24, 31.1.2006, s. 34.

(4) Zelená kniha o bezpečnej, konkurencieschopnej a udržateľnej energetickej politike pre Európu, 8.3.2006.